Dominik Pavlát

**Dominik Pavlát** (s. 11. marraskuuta 1999 Tábor, Tšekki) on tšekkiläinen jääkiekkomaalivahti, joka edustaa SM-liigajoukkue Tampereen Ilvestä.

## Ura
### Seuraura
Pavlát on HC Táborin kasvatti. Hän siirtyi 13-vuotiaana kaudeksi 2013–2014 Piráti Chomutovin U16-joukkueeseen. Kaudella 2015–2016 Pavlát torjui Tšekin U18-sarjassa 41 ottelussa 30 voittoa, mikä oli eniten koko sarjassa. Kauden 2016–2017 hän pelasi Chomutovin U20-joukkueessa. Pavlát puki myös lainalle kolmeen otteluun Tšekin toiseksi korkeimmalle sarjatasolle 1. česká hokejová ligan SK Kadaňiin, mutta hän jäi kuitenkin ilman peliaikaa. Kaudella 2017–2018 Pavlát debytoi miesten peleissä. Hän pelasi Chomutovissa ensimmäisen ja kauden ainoaksi jääneen miesten Extraliga-ottelunsa 28. joulukuuta 2017 HC Plzeňia vastaan. Jo 2.34 minuutin pelin jälkeen Pavlát sai kahden minuutin rangaistuksen pelin viivyttämisestä nostettuaan kiekon katsomoon. Hän torjui 14 laukausta ja päästi neljä maalia, kunnes ajassa 25.14 Pavlátin tilalle Chomutovin maalinsuulle vaihdettiin Štěpán Lukeš, kun Plzeň siirtyi ottelussa 2–4-johtoon. Chomutov voitti ottelun lopulta kuitenkin jatkoajalla lukemin 7–6. Pavlát pelasi kauden aikana myös 15 ottelua lainalla 1. ligan SK Kadaňissa. Suurimman osan kaudestaan hän pelasi kuitenkin vielä Chomutovin U20-joukkueessa.

Kaudella 2018–2019 Pavlát toimi pääasiassa Chomutovin kolmantena maalivahtina Justin Petersille ja Štěpán Lukešille. Hän pelasi Extraligan runkosarjassa neljä ottelua. Pavlát pelasi myös yhden playout-ottelun sekä joukkueensa kauden kaksi viimeistä ottelua karsintasarjassa. Chomutovin kausi päättyi putoamiseen 1. ligaan. Hän pelasi kauden aikana myös lainalla yhteensä 15 1. ligan ottelua SK Kadaňissa ja HC Slovan Ústí nad Labemissa sekä neljä ottelua sarjatasoa alempana 2. česká hokejová ligan SK Draci Bílinassa. Kaudella 2019–2020 Pavlát nousi Chomutovin ykkösmaalivahdiksi 1. ligassa. Hän pelasi 52 runkosarjaottelua torjuen 29 voittoa ja neljä nollapeliä. Pavlát oli 2990 minuutillaan koko sarjan eniten pelannut maalivahti. Toukokuussa 2019 Chomutov lainasi hänet koko kauden 2020–2021 kattavalla ja yhden vuoden option sisältävällä sopimuksella Extraliga-joukkue HC Plzeňiin. Pavlát toimi pääasiassa joukkueen kakkosmaalivahtina Dominik Frodlille ja hän pelasi 15 runkosarjaottelua torjuen seitsemän voittoa ja kaksi nollapeliä. Pavlát torjui Extraliga-uransa ensimmäisen nollapelin tasan kolme vuotta myöhemmin hänen debyyttinsä jälkeen 28. joulukuuta 2020 vieraissa HC Litvínovia vastaan. Hän torjui Plzeñin 0–3-voittoon päättyneessä ottelussa 27 kertaa. Maaliskuussa 2021 seura käytti Pavlátin sopimuksessa olleen option ja teki vuoden mittaisen jatkosopimuksen hänen kanssaan.

Pavlát jakoi kaudella 2021–2022 varsin tasaisesti Plzeňin torjuntavastuun Miroslav Svobodan kanssa. Hän pelasi 25 runkosarja- ja kolme pudotuspeliottelua. Lokakuussa 2021 seura lainasi hänet yhden ottelun ajaksi 1. ligan HC Slavia Prahaan. Marraskuussa Pavlát teki Plzeňin kanssa 1+1-vuotisen jatkosopimuksen. Myös kaudella 2022–2023 hän jakoi runkosarjassa varsin tasaisesti joukkueen torjuntavastuun Svobodan kanssa, mutta nousi kauden edetessä Plzeňin ykkösmaalivahdiksi ja pelasi joukkueen kaikki viisi pudotuspeliottelua. Joulukuussa 2022 seura käytti Pavlátin sopimuksessa olleen option ja teki vuoden mittaisen jatkosopimuksen hänen kanssaan. Kaudella 2023–2024 Pavlát jakoi varsin tasaisesti Plzeňin torjuntavastuun Samuel Hlavaj'n kanssa. Hän pelasi 24 runkosarjaottelua torjuen 13 voittoa ja kolme nollapeliä, kunnes tammikuun 2024 lopulla seura lainasi Pavlátin loppukaudeksi HC Pardubiceen, joka vastaavasti lainasi Plzeňiin maalivahti Milan Kloučekin. Hän toimi loppukaudella pääasiassa joukkueen kakkosmaalivahtina Roman Willille.

Kaudeksi 2024–2025 Pavlát siirtyi 1+1-vuotisella sopimuksella SM-liigajoukkue Tampereen Ilvekseen. Hän jakoi runkosarjassa varsin tasaisesti joukkueen torjuntavastuun Jakub Málekin kanssa. Pavlát nousi kauden edetessä Ilveksen pääasialliseksi vastuunkantajaksi ja torjui 29 ottelussa kolme nollapeliä. Pudotuspeleissä hän pelasi kymmenen ottelua torjuen kaksi nollapeliä, mutta Pavlát oli kuitenkin sivussa pronssiottelusta. Hän voitti kauden päätteeksi SM-pronssia. Tammikuussa 2025 Ilves käytti Pavlátin sopimuksessa olleen option ja teki vuoden mittaisen jatkosopimuksen hänen kanssaan.

### Maajoukkueura
Pavlát edusti Tšekkiä alle 18-vuotiaiden MM-kilpailuissa vuonna 2017, jolloin hän toimi joukkueensa kolmosmaalivahtina, eikä Pavlát pukenut yhteenkään otteluun. Yhteensä hän on pelannut kaksi nuorten ja kuusi poikien maaottelua.

Tšekin A-maajoukkueessa Pavlát on pelannut viisi ottelua. Hän teki A-maajoukkuedebyyttinsä Euro Hockey Challengessa 13. huhtikuuta 2023 Kasselissa Saksaa vastaan. Pavlát torjui Tšekin 2–6-voittoon päättyneessä ottelussa 24 kertaa. Ensimmäisen nollapelinsä A-maajoukkueessa hän pelasi toisessa ottelussaan, Karjala-turnauksessa 12. marraskuuta 2023 Tampereen Nokia Arenassa Sveitsiä vastaan. Pavlát torjui Tšekin 1–0-voittoon päättyneessä ottelussa 26 kertaa.

## Muuta
Pavlátin pikkuveli Lukáš on pelannut puolustajana Tšekin alemmissa sarjoissa.

## Tilastot

## Lähteet
*
*
*

### Viitteet